孫賁書記以齊安舊文爲示感而成詠
作者：韓琦
朝代：宋

paragraphs: 余兄天聖中，尚抑齊安守。
余遭所生憂，得歸侍左右。
孤煢獲苟存，朝夕賴誨誘。
兄材無不宜，吏治孰可偶。
公庭常寂然，所樂在文酒。
臨江三四樓，次第壓城首。
山光拂軒檻，波影撼窗牖。
原鴒款集間，萬景皆吾有。
兄詩豪且奇，氣燄摩星斗。
優游預賡和，惟自愧荒醜。
于今四十年，日月甚奔走。
當時相聚者，十已喪八九。
嘗爲春亭記，烏敢示不朽。
孫君里中來，云亭廢已久。
徒有舊文在，況足失其手。
兄後見曾孫，弟老成衰叟。
一身雖寵榮，百慮鎖紛糾。
何如昔日歡，抆泣念愛友。